Rumantsch Grischun – in linguatg per tut ils rumantschs!

In linguatg da scrittira unifitgà sper ils differents idioms discurrids è ina chaussa normala per bunamain tut las communitads linguisticas. Quests linguatgs normads vegnan duvrads da tuts avant tut per il diever scrit e fan in bun servetsch per il diever dal linguatg en plirs champs da nossa vita. Questa situaziun da convivenza tranter linguatg da scrittira unifitgà e differents dialects discurrids n'exista betg per nus rumantschs. Dapi la germanisaziun da Cuira ans manca in center linguistic e cultural che avess pudì dar la basa per in linguatg da scrittira unifitgà per tut la Rumantschia, ed ils differents idioms da las singulas valladas èn vegnids duvrads sco linguatgs da scrittira differents.

Tge consequenzas ha quai per nossa situaziun linguistica? Er sch'il rumantsch è renconuschì dapi il 1938 sco linguatg naziunal n’èsi betg pussaivel da dar a quest linguatg la muntada e la preschientscha ch'in linguatg naziunal avess dad avair. La preschientscha dal rumantsch manca avant tut en la vita publica, en administraziuns ed instituziuns. Mintgin vesa ch'ins na po agiuntar anc 5 idioms rumantschs al tudestg, franzos e talian sin formulars, tar traducziuns da leschas, sin contracts, sin reclamas e tar inscripziuns publicas, ed en blers auters champs da nossa vita publica. La consequenza è ch'en tut quests champs dominescha il tudestg er en il territori rumantsch, ed uschia vegn la populaziun confruntada adina da main cun ses linguatg matern e nossa situaziun linguistica daventa adina pli problematica. Il rumantsch ristga da vegnir stgatschà da la vita publica, da la plazza da lavur e da daventar in linguatg che vegn duvrà be pli en famiglia.
In auter problem sa mussa tar l'elavuraziun da meds d’instrucziun. Per ils rumantschs ston vegnir elavurads ed edids tut ils cudeschs da scola en 5 idioms ed en fitg pitschnas ediziuns. Questa situaziun provochescha sforzs finanzials bunamain insuperabels per ina communitad linguistica uschè pitschna.
Questas consideraziuns ed ils resultats da la dumbraziun dal pievel dal 1980, che demussan in'ulteriura diminuziun dal rumantsch, èn stads ils motivs che la Lia Rumantscha ha dà l'incumbensa da stgaffir la bassa scientifica per in rumantsch da scrittira unifitgà al professur da romanistica da l'universitad da Turitg dr. Heinrich Schmid. La primavaira dal 1982 ha prof. Schmid preschentà las directivas per il rumantsch da scrittira unifitgà, il Rumantsch Grischun. Co sa preschenta quest Rumantsch Grischun? Sco exempel laschain nus seguir ina istorgetta en trais idioms (sursilvan, surmiran, vallader), per lura pudair far la cumparegliaziun cun la versiun en Rumantsch Grischun.

L'uolp ed il tgaper (corv) (Text sursilvan)
L'uolp era puspei inagada fomentada. Cheu ha ella viu sin in pegn in tgaper che teneva in toc caschiel en siu bec. Quei gustass a mi, ha ella tertgau, ed ha clamau al tgaper: “Con bials che ti eis! Sche tiu cant ei aschi bials sco tia curnparsa (preschientscha), lura eis ti il pli bi utschi da tuts.”
Il tgaper ei sesentius flattaus da quei cumpliment. E perquei ch'enzatgi ludava sia vusch, ha el aviert siu bec ed ha carschlau: “Craa-craa-eraa.” Ed il caschiel ei daus per tiara. L'uolp la pigliau (tschaffau) e magliau el.

La golp ed igl con (Text surmiran)
La golp era puspe eneda famantada. Co ò ella via sen en pegn en corv tgi tigniva en toc caschiel an sies pecal. Chegl am gustess, ò ella panso, ed ò clamo agl corv: “Quant beI tgi te ist! Schi ties cant e schi bel scu tia parentscha (curnparsa), alloura ist igl pi beI uschel da tots.”
Igl corv e sa santia flatto da chel cumplimaint. E parchegl tgi ensatgi ludava sia vousch, ò’l davert sies pecal ed ò cratschlo: “Craa-craa-craa.” Ed igl caschiel e do giumez. La golp igl ò tschiff ed igl ò maglea.

La vulp ed il con (Text vallader)
La vuolp d'eira darcheu üna jada fomantada. Qua ha ella vis sün ün pin ün corv chi tgnaiva ün toc chaschöl in seis pical. Quai am gustess, ha'la pensà, ed ha clamà al corv: “Quant beI cha tü est! Scha teis chant es uschè bel sco tia apparentscha, lura est tü il plü bel utschè da tuots.” Il corv s'ha senti lusingià da quist cumplimaint. E perquai ch'inchün lodaiva sia vusch, ha'l avert seis pical ed ha cratschlà: “Craa-craa-eraa”. Ed il chaschöl es crodà per terra. La vuolp til ha tschüf e til ha maglià.

La vulp ed il corv (Text Rumantsch Grischun)
La vulp era puspè (danovamain) ina giada fomentada. Qua ha ella (ha'la) vesì (vis) sin in pign in corv che tegneva in toc chaschiel en ses pichel. Quai ma gustass (gustass a mai), ha ella (ha'la) pensà (patratgà) ed ha clamà al corv: “Quant bel che ti es! Sche tes chant è uschè bel sco tia parita, (a)lura es ti il pli bel utschè da tuts.” Il corv ha sa sentì flattà da quest cumpliment. E perquai ch'insatgi ludava sia vusch, ha el (ha'l) avert ses pichel ed ha cratschlà: “Craa-craa-craa.” Ed il chaschiel e dà (crudà) per terra. La vulp l'ha tschiffà (tschif) ed al ha maglià. La vulp ha tschiffà [tschif] e maglià el.

La basa per il linguatg unifitgà furman ils idioms da l’Engiadina bassa (vallader) e quel de la Surselva (sursilvan). Sch'in pled ha la medema furma èn quests dus idioms e questa furma er quella dal Rumantsch Grischun. Sche las furmas èn differentas decida il surmiran en ina che vala per il Rumantsch Grischun. Or da quest princip da maioritad ha prof. Schmid sviluppà reglas foneticas che determineschan il linguatg. Suns e furmas ch'existan en in idiom vegnan eliminads en il Rumantsch Grischun. Quai vala per exempel per “Ü” Ö» dal ladin, per “iu” e “eu” sursilvan e. u. v. Cun las reglas foneticas po mintgin transfurmar furmas da ses idiom en il nov linguatg da scrittira. Tar la furmaziun dal Rumantsch Grischun èn vegnids resguardads tut ils idioms rumantschs; chattà en mintga text furmas da tut las valladas, e pleds cumplettamain novs en fitg rars.

Tge servetsch avess da far quest Rumantsch Grischun?
Pauc temp suenter la preschentaziun dal Rumantsch Grischun ha la Lia Rumantscha survegni fitg bleras dumondas da traducziun da publicitad e da formulars e broschuras en Rumantsch Grischun. Dapi il 1982 èn vegnids translatads dapli che 2000 paginas texts en il nov linguatg.

La Lia Rumantscha ha definì principis per la creaziun e la derasaziun dal Rumantsch Grischun suandantamain:
- il Rumantsch Grischun è in'offerta da la LR, il diever è facultativ
- il Rumantsch Grischun è ina concurrenza encunter e sper il tudestg omnipreschent
- il Rumantsch Grischun vegn creà scientificamain e tegn quint dals idioms existents
- il Rumantsch Grischun na dastga betg sminuir l’activitad ordinaria da la LR

Il Rumantsch Grischun porscha la pussaivladad da duvrar il rumantsch en champs nua ch’il tudestg dominava cumplettamain enfin oz. Instituziuns federalas e chantunalas, firmas privatas e differentas associaziuns èn prontas d’agiuntar a tut lur publicaziuns ina versiun en Rumantsch Grischun. Uschia vegn il singul rumantsch confruntà cun ses linguatg matern en plirs champs da sia vita. EI po emplenir formulars en sia lingua, el po leger publicaziuns e reclamas en ses linguatg e daventa uschia pli conscient da sia identitad linguistica. Cun il Rumantsch Grischun po noss linguatg mussar ina preschientscha pli ferma ed effectiva er anora e po sa mussar sco unitad. Er finanzialmain porscha il Rumantsch Grischun avantatgs. Enstagl da translatar mintga publicaziun, formulars, leschas e. u. v. en dus, trais u er tschintg idioms pon ins far quai ussa sulettamain en il linguatg unifitgà. Sche tut las pussaivladads da diever dal Rumantsch Grischun pon vegnir realisadas e schela glieud accepta il nov linguatg da scrittira, che mintga rumantsch po chapir senza problems, po il rumantsch gudagnar in per domenas da nossa vita ch'el ha pers al tudestg. E quai fiss in pass fitg impurtant per il salvament da noss linguatg matern periclità.